Rino Serra/Le fior dël mal/142


XVII. Poesìe diverse 
LA VOS 

Mia cun-a l'era vzin-a a la biblioteca, 
Babel sombra, doa romans, siense, fàule e peui 
Tut, la sënner latin-a e la povre Greca, 
As mës-ciavo. I l'ero àut coma un in-feuj. 
Doe vos am parlavo, un-a fërma e insidiosa, 
A disìa: "La tèra l'é 'n doss pien ëd savor; 
Mi i peuss (e tò piasì a sarà còsa grandiosa!) 
Fete ven-e un aptit d'un istess ëspessor." 
E l'àutra: "Ven! Oh! Ven viagiator ant ij seugn, 
Al dëdlà dël possibil, dëdlà dël conossù!" 
E costa a cantava 'mé 'l vent dle rivere, leugn, 
Fantasma ch'a gëmm e as sà pa da 'ndoa l'é vnù, 
Ch'a carëssa l'orija e tutun la spaventa.
L'hai rispondute: "Si! Dossa vos!" L'é d'alora 
Ch'as peul disse, costa mia piaga am tormenta 
Con mia fatalità. Daré ij senari 'nt l'ora 
Dl'esistensa in-mensa, ant ël pì neir dj'abim, 
Mi i vëdd ëd mond singolar distintament 
E, da mia antivista, vitima 'mbajà da bin, 
I rabasto, mentre a mòrdo mie scarpe 'd serpent. 
E parej coma ij profeta, a l'é d'alora 
Ch'i-j veuj bin tëndrament al desert e al mar; 
Mi i rijo 'nt ël deul e 'nt le feste as piora 
E treuvo 'n gust doss ant ël vin pì amèr; 
Che sovent ij fàit e le busìe vëdd pa leugn, 
Che euj al cel, ant le tampe mi i robat. 
Ma la vos am consola e am dis: "Tente tòi seugn; 
Ij savant a n'han pa 'd bej coma ij mat!" 

Rino Serra
Leteratura piemontèisa
Baudelaire